כל החבר'ה

כל החבר'ה הוא סינגל הבכורה של להקת הרוק הישראלית מוניקה סקס אשר יצא לאור ב-1 בפברואר 1995 על ידי חברת התקליטים הד ארצי כחלק מאלבום הבכורה שלהם, "פצעים ונשיקות" על ידי חברת התקליטים הד ארצי. את השיר כתב יהל סובול, הלחינו סובול ופיטר רוט, והפיק ירמי קפלן. השיר עוסק בפרשת האונס הקבוצתי בקרית טבעון שהתרחשה בתחילת שנות ה-90 ונחשב לאחד משירי המחאה הגדולים של הרוק הישראלי. בשנת 1994 התנהל משפט בבית המשפט המחוזי בחיפה בפרשת האונס הקבוצתי בקרית טבעון. 7 נערים בני 15 עד 17 הואשמו בסדרה של מעשי אונס קבוצתי וניצול מיני של נערה בת 14 בקריית טבעון. בבוקר אחד בו יהלי סובול, סולן להקת הרוק הישראלית מוניקה סקס, נחשף לסיקור הפרשייה בעיתון מה שהוביל לכתיבת השיר: באותו בוקר כשקראתי את הכתבה הזאת, זה פשוט עצבן אותי... אני לא יודע למה נתפסתי על זה באותו רגע. אבל כן זוכר שממש באותו רגע הנחתי את העיתון, לקחת דף A4, ופשוט כתבתי את השיר. העבודה על השיר הזה ארכה עשרים דקות-חצי שעה עבודה, אולי. זה שיר כזה.. שיצא ככה. — #שיר אחד לימים סיפר יהלי על מקרה שהתרחש בילדותו שלדעתו השפיע על כתיבת השיר: אני בן 8–9, הוא בן 14–15, והוא קורא לי "בוא נעלה נשחק אצלך בבית".. ואז אנחנו עולים ומתחיל משחק כזה של התגוששות כזאת. לא עוברת דקה, ואמא שלי פותחת את הדלת, והיא אמרה לו לך הביתה. בדיעבר פתאום קלטתי אחרי שנים.. שלי הייתה את האמא ברגע הזה שתגיד לילד "תלך" כי זה נראה לה לא בסדר וחשוד. זה חלק ממה שנגע לי, הסיפור הזה. — #שיר אחד ביצירת הלחן ניסה יהלי סובול ליצור לחן אדיש למילים, כך שיתאר את אדישות המערכת כלפי הנערה. את שאר הלחן חיבר פיטר רוט, חבר הלהקה והוא הופק בידי ירמי קפלן. השיר עוסק באונס קבוצתי שחוותה נערה תוך שהוא מבקר את תגובת הסובבים כלפיה, את הרופאים העוסקים רק בדאגה מההיריון הלא מתוכנן ולא במצבה הנפשי של הנערה, את השופט בעקבות האשמת הקורבן, ואת מערכת המשפט בכלליות על היצמדות לחוק היבש. סובול רצה לתאר את האנסים ככאלו הנמצאים במרכז המעגל החברתי הישראלי במשפט: ”הם מהסוג שהלך לקרבי, הם מהסוג שמרים את הדגל כשקוראים את 'יזכור' ביום השואה”. שחר אבן צור סיפר כי הייתה לו בעיה עם האזכור של השירות הקרבי משום שהוא עצמו שירת בקרבי, וכן עם האזכור של יום השואה שלדעתו הרגיש לא נכון ולכן שונה המשפט בשיר לגרסה חסרת אזכור של יום השואה: ”הם מהסוג שמרים את הדגל בטקסים בבית ספר ובתנועה”. סובול סיים את השיר במשפט ”החוק היבש לא נרטב אף פעם, אפילו לא מדמעה של ילדה” אך המפיק ירמי קפלן סבר כי זה סגנון אדיש מדי והורה לחזור על המשפט האחרון של השיר שוב ושוב, כאלמנט המבטא זעקה השוברת את האדישות אשר מלווה את השיר. השיר יצא לאור ב-1 בפברואר 1995 כחלק מאלבום הבכורה של הלהקה, "פצעים ונשיקות" על ידי חברת התקליטים הד ארצי. יהלי סובול אמר כי בעקבות הטקסט הנוקב של השיר הוא סייע ללהקה לבלוט בתחילת דרכה. גם שחר אבן צור סיפר לימים: הרגיש לנו נכון לצאת עם מסר, לצאת עם שיר שהוא מעבר לשיר אהבה סטנדרטי כזה או אחר.. זה התחבר ל-DNA של הלהקה, מוניקה סקס זו להקה של טקסט לפני הכל. אפשר לעטוף את זה בכל סגנון מוזיקה או בכל עיבוד, אבל זו להקה של טקסט נוקב, והשיר הזה נתן את אקורד הפתיחה הכי נכון ללהקה הזו. — #שיר אחד לאחר צאת השיר, המרכז לנפגעות תקיפה מינית יצרו קשר עם חברי הלהקה והכניסו אותם ואת השיר לקליפ שלהם. עם זאת ציין יהלי: בהתחלה הוא הושמע המון. ההד התקשורתי היה גדול... אחרי זמן מה השיר נדחק אחורה על ידי שיר אחר מהאלבום, 'מכה אפורה', ומאז הוא לא מושמע יותר מדי. — בועז כהן, השיר הכי חשוב שנכתב בעברית, באתר לונדון קולינג, ‏2011-04-15 בשנים הראשונות לאחר צאת השיר הוא בוצע בכל הופעה של הלהקה דבר שנפסק לאחר זמן מה, עקב תחושה של חברי הלהקה כי הקהל מתעלם מהמסר הנוקב של השיר. עם זאת, בעשור השני של המאה העשרים ואחת חזרה הלהקה לבצעו בהופעות וברדיו. סובול התבטא על כך בראיון: היו תקופות ארוכות שלא התחשק לי לעשות אותו. בזמן האחרון אני נהנה לשיר שורות שעשויות להרגיז מישהו, לטלטל אותו, אז חזרתי אליו. המיינסטרים נהיה פה כל כך חנפני, שאני נהנה לשיר אותו. — בועז כהן, ‏בועז כהן חזר יחד עם מוניקה סקס לתור הזהב של המוזיקה הישראלית, באתר מעריב אונליין, 1 בפברואר 2015 בשנת 2001 ביצעה הלהקה את השיר במופע שהתקיים באולפני גלי צה"ל, ובשנת 2015, ביצעה אותו ברדיו תל אביב לרגל ציון 20 שנה לצאת השיר והאלבום. ב-20 בספטמבר 2011 בוצע גרסת כיסוי לשיר על ידי המוזיקאית הישראלית מאיה בלזיצמן, ובמאי 2024 שידר תאגיד השידור כאן פרק בפודקאסט שיר אחד העוסק בשיר. בועז כהן מ"מעריב" תיאר את השיר ככזה ש"חונק את הגרון מזעם וכאב", ו"כמוהו לא נכתב מעולם שיר רוק עברי שלוקח סוגיה משפטית כנקודת משען". הוא כתב כי המרירות הצינית, המפוכחת והארסית של השיר מנטרלת את הזעם האפשרי ומותירה תמונת מצב חדה, ברורה וקרה. וציין כי יש מעט מאוד שירי רוק בעברית שאפשר להגדיר אותם כשירים חשובים כמו זה. עינב שיף מאתר "וואלה!" כתב כי קשה למצוא 10 שירים ישראליים כתובים טוב משיר זה, ושגיא בן נון מ"וואלה!" כתב כי זהו שיר רוק חשוב וציין כי הוא נותר רלוונטי גם כעשרים שנה אחרי צאתו. חלי טל שלם מאתר "פוליטיקלי קוראת" כתבה כי זהו שיר ביקורתי שחושף את המוסכמות החברתיות של אותה התקופה, לפיהן, העובדה שקורבן האונס לא הייתה בתולה, היוותה עילה מוסרית להקלה בעונש התוקפים. לבנת בן-חמו מ"גלגלצ" תיארה אותו כשיר חשוב שממחיש את היכולת של המוזיקה לבטא את מה שקשה לבטא בטקסט רגיל, וב"כאן 11" תיארו אותו כאחד משירי המחאה הגדולים של הרוק הישראלי. בתודעה הציבורית בישראל נעשה הקשר בין השיר לפרשת האונס בשמרת, יהלי סובול הדגיש שהשיר נכתב על אונס שאירע בטבעון, אך ציין כי מילות השיר מתאימות גם למקרה זה. כשאת אומרת לא פרשת האונס בשומרת מידע על היצירה "כל החבר'ה" באתר מיוזיק בריינז סרטון השיר "כל החבר'ה" באתר יוטיוב מילות השיר "כל החבר'ה" באתר שירונט שיר אחד 🎤 עיבוד טלוויזיוני להסכת | מוניקה סקס - כל החברה, סרטון בערוץ "כאן 11 - תאגיד השידור הישראלי", באתר יוטיוב (אורך: 29:07) שיר אחד | מוניקה סקס - כל החברה - (שיר), סרטון בערוץ "כאן 11 - תאגיד השידור הישראלי", באתר יוטיוב (אורך: 04:04) #שיר אחד בועז כהן, ‏בועז כהן חזר יחד עם מוניקה סקס לתור הזהב של המוזיקה הישראלית, באתר מעריב אונליין, 1 בפברואר 2015 יעל סלומון, השיר במשפט והמשפט בשיר, לשכת עורכי הדין, 2009 דודי פטימר, ‏צלילים ראשונים: שירי הבכורה הישראלים הטובים בכל הזמנים | חלק ב', באתר מעריב אונליין, 27 במאי 2023 דודי פטימר, ‏"לא יצא לי טייק, אז זרקתי את הגיטרה": פיטר רוט חושף סודות, באתר מעריב אונליין, 23 באפריל 2017 מוניקה סקס - כל החבר'ה (באנגלית), נבדק ב-2023-05-08 בועז כהן, השיר הכי חשוב שנכתב בעברית, באתר לונדון קולינג, ‏2011-04-15 סטריאו ומונו, סטריאו ומונו, אתר הדיסקוגרפיה של המוסיקה הישראלית מוניקה סקס - כל החבר'ה - רדיו תל אביב 102FM, סרטון בערוץ "radio102fm", באתר יוטיוב (אורך: 04:13) מאיה בלזיצמן בתמונע - כל החבר'ה, סרטון בערוץ "יובל אראל", באתר יוטיוב (אורך: 05:02) כל החבר'ה, סרטון בערוץ "Maya Belsitzman & Matan Ephrat - Topic", באתר יוטיוב (אורך: 05:24) מאיה בלזיצמן, כל החברה, באתר ספוטיפיי, ‏2011 עינב שיף, צילומים: נמרוד סונדרס‏, מספיק בני אדם: על הופעת מוניקה סקס בהאנגר 11, באתר וואלה, 25 בפברואר 2011 שגיא בן נון‏, פיטר רוט: "יש בישראל הידרדרות מוסרית וחברתית", באתר וואלה, 24 באוגוסט 2020 משיר השכונה עד קאקדילה: יש שינוי בתרבות האונס והשירה? | פוליטיקלי קוראת, באתר פוליטיקלי קוראת, ‏2022 גלי צה"ל, הדברים של לבנת בן חמו הבוקר בשידור. לקרוא ולשמור... "החוק היבש לא נרטב אף פעם, אפילו לא מדמעה של ילדה", באתר פייסבוק, ‏21 באוגוסט 2020 לבנת בן-חמו, הבוקר בשידור אמרתי כמה דברים מהלב ויצא שהן נגעו בהרבה אנשים, אז ביקשו ממני בגלגלצ להעלות אותם על הכתב., באתר אינסטגרם, ‏21 באוגוסט 2020 עכשיו 14 אקטואליה וחדשות, יעל גרימברג, קורבן האונס הקבוצתי בשמרת בשנת 1988 הלכה לעולמה, באתר עכשיו 14, 7 במאי 2023 עידן אבני, הלכה לעולמה קורבן האונס בקיבוץ שמרת, באתר ישראל היום, 7 במאי 2023 "כל החבר'ה לא נכתב על האונס בשמרת, אלא על מקרה אחר": הסודות מאחורי השירים של מוניקה סקס, באתר ynet, 4 במרץ 2022 המצעד השבועי של רשת ג' מתאריך 13 בדצמבר 1994, באתר פזמונט